אה"מ אנדוור

| --- | --- |
"אנדוור" מול חופי ניו הולנד ציור מאת סמיואל אטקינס, בסביבות 1794
"אנדוור" מול חופי ניו הולנד ציור מאת סמיואל אטקינס, בסביבות 1794
 תיאור כללי
 סוג אונייה:  מובלת פחם, אוניית מחקר גאוגרפי
 צי:  הצי המלכותי הבריטי
 דגל הצי:  
 ציוני דרך עיקריים
 מספנה:  תומאס פישברן, ויטבי
 הושקה:  יוני 1764 בשם "ארל אוף פמברוק"
 תקופת הפעילות:  26 במאי 1768 – ספטמבר 1774 (כ־6 שנים)
 אחריתה:  הוטבעה במכוון ב-1778 בניופורט, רוד איילנד
 מיקום:  41°36′N 71°21′W﻿ / ﻿41.6°N 71.35°W﻿ / 41.6; -71.35 
 מידות
 תפוסה:  49/94 366 טון לפי מידת התפוסה הבריטית הישנה
 אורך:  "97-8 רגל (29.7 מ')
 רוחב:  "23-3 רגל (8.9 מ')
 נתונים טכניים
 גודל הצוות:  94 איש (71 קצינים ומלחים, 12 חיילי-צי)
 מספר נוסעים:  11 אזרחים
 מספר תרנים:  3
 סוג המעטה:  מעטה בארק
 שטח המפרשים:  2,777 מטרים מרובעים
 הנעה:  מפרשים
 אמצעי לחימה
 חימוש:  10 תותחי 4-ליטראות  12 תותחי סביבול
 
אוניית הוד-מלכותו "אנדוור" (באנגלית: HM Bark Endeavour), הייתה אוניית מחקר של הצי המלכותי הבריטי, בה ערך לוטננט ג'יימס קוק את מסעו הראשון לאוסטרליה ולניו זילנד (1768 עד 1771).
האונייה, מובלת פחם מסחרית במקורה בשם "ארל אוף פמברוק" (Earl of Pembroke), שהושקה ב-1764, נרכשה על ידי הצי המלכותי ב-1768 כדי להוביל משלחת מדעית-אסטרונומית לדרום האוקיינוס השקט; משימתה הנוספת והחשאית הייתה לתור אחר "היבשת הדרומית הלא-נודעת" ולהכריז על המקומות שתגלה כטריטוריה בריטית. היא שופצה, שמה הוחלף ל"אנדוור", וב-26 במאי 1768 הוכנסה לשירות פעיל בצי.
"אנדוור" יצאה לדרכה מפלימות באוגוסט 1768, הקיפה את כף הורן והגיעה אל טהיטי במועד המתוכנן, שם ביצעה תצפית אסטרונומית על מעבר כוכב נוגה על פני השמש של שנת 1769. אחר כך המשיכה במסעה דרומה, גילתה את איי הואהינה (Huahine), בורה בורה ורייאטאה (Raiatea), ובספטמבר 1769 הגיעה אל חופי ניו זילנד.
באפריל 1770 הטילה "אנדוור" עוגן במפרץ הנקרא כיום מפרץ בוטני, ובכך הייתה גם לאונייה האירופית הראשונה שפקדה את חופה המזרחי של אוסטרליה. קוק ירד לחוף כדי להכריז על ריבונותה של בריטניה בחלק זה של היבשת, ואחר כך המשיכה "אנדוור" במסעה צפונה לאורך החוף. במהלך שיוטה במימי שונית המחסום הגדולה עלתה "אנדוור" על שרטון וכמעט שטבעה. קוק פקד להשליך לים את תותחי האונייה כדי להקל על משאה והיא נחלצה מאסון. האונייה הפגועה הועלתה אל חוף קרוב, שם עמלו מלחיה שבעה שבועות בתיקון ארעי של הנזקים. ב-10 באוקטובר 1770 נכנסה "אנדוור" אל נמל בטאוויה (כיום ג'קרטה) באיי הודו המזרחיים ההולנדיים כדי לבצע תיקונים יסודיים יותר, ובטרם ירדו לחוף הושבעו אנשי צוותה לשמור בסוד את זהות המקומות אותם פקדו. ב-26 בדצמבר יצאה האונייה לים כשפניה מערבה, ב-13 במרץ 1771 הקיפה את כף התקווה הטובה, וב-12 ביולי 1771, בחלוף קרוב לשלוש שנים, נכנסה אל נמל דובר באנגליה.
"אנדוור" נשכחה במידה רבה לאחר הפלגתה ההרואית, ובשלוש השנים שלאחריה הובילה חיילים ואספקה מאנגליה לאיי פוקלנד. ב-1775 נמכרה לידיים פרטיות ושמה הוחלף ל"לורד סנדוויץ'". שנה אחר כך, ב-1776, פרצה מלחמת העצמאות האמריקנית; האדמירליות חכרה את האונייה והעסיקה אותה בהובלת חיילים מאנגליה אל זירת הלחימה מעבר לים. ב-1778 הוטבעה האונייה במכוון בפתח מפרץ נרגנסט ברוד איילנד, כדי לחסום בפני האמריקאים המורדים את המוצא לים. מקומה המדויק של הטרופת אינו ידוע; חפצים מן האונייה, ובהם שישה תותחים ועוגן, מוצגים בכמה מוזיאונים ימיים בעולם. בספטמבר 2018 הכריזו ארכאולוגים ימיים כי שרידי אונייה שגילו בחופי רוד איילנד הם של "אנדוור", אך הדבר טעון בירור נוסף.
רפליקה של ה"אנדוור" הושקה ב-1994, והיא רְתוּקָה כיום לרציף המוזיאון הימי הלאומי של אוסטרליה בנמל סידני. על שמה של אוניית המחקר קרויה מעבורת החלל "אנדוור". דיוקנה של "אנדוור" מתנוסס על מטבע חמישים סנט של ניו זילנד.